Tarybos reglamentas (EEB) Nr. 338/77
1977 m. vasario 14 d.
iš dalies keičiantis Reglamentą (EEB) Nr. 315/68, nustatantį skirtų pražydinti svogūnėlių, gumbasvogūnių ir gumbavaisių kokybės standartus
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį,
atsižvelgdama į 1968 m. vasario 27 d. Tarybos reglamentą (EEB) Nr. 234/68 dėl bendro augančių medžių ir kitų augalų, svogūnėlių, šaknų ir kitų dalių, skintų gėlių bei dekoratyvinių žalumynų rinkos organizavimo [1], ypač į jo 3 straipsnį,
atsižvelgdama į Komisijos pasiūlymą,
kadangi 1968 m. kovo 12 d. Tarybos reglamento (EEB) Nr. 315/68 [2], nustatančio skirtų pražydinti svogūnėlių, gumbasvogūnių ir gumbavaisių kokybės standartus, su paskutiniais pakeitimais, padarytais Reglamentu (EEB) Nr. 2971/76 [3], 2 straipsnio 1 dalies pirma įtrauka numato, kad jei 1 straipsnyje išvardyta produkcija neatitinka kokybės standartų, prekybininkui arba pačiam gamintojui draudžiama Bendrijoje pateikti ją pardavimui, siūlyti parduoti, parduoti ar pristatyti vartotojui jo asmeniniam naudojimui;
kadangi vartotojams skirta produkcija gali būti pakuojama gamybos arba didmeninės prekybos etapų metu;
kadangi, siekiant užtikrinti paprastesnę ir veiksmingesnę kontrolę, supakuotai produkcijai turi būti taikomi kokybės standartai;
kadangi, be to, Tarybos reglamento (EEB) Nr. 315/68 priede yra numatytos nuostatos dėl dydžio klasių; kadangi šios nuostatos netaikomos šių genčių produktams: Allium, Anemone, išskyrus coronaria rūšis, Chionodoxa, Endymion, Fritillaria, Puschkinia, Tigridia, Tritelera bei Scilla sibirica rūšims, jos atmainoms ir hibridams, išskyrus atrocaerulea (Spring beauty) atmainą; kadangi, siekiant užtikrinti tolimesnį kokybės standartų nustatymo tikslų įgyvendinimą, šiems produktams taip pat turėtų būti numatytos nuostatos dėl dydžio klasių,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 315/68 2 straipsnio 1 dalies tekstas keičiamas taip:
"1. Jei 1 straipsnyje išvardyta produkcija neatitinka kokybės standartų, draudžiama:
- Bendrijoje:
a) laikyti arba transportuoti vartotojui skirtose pakuotėse, siekiant ją parduoti, bet kurio prekybos etapo metu;
b) prekybininkui arba pačiam gamintojui pateikti ją pardavimui, siūlyti parduoti, parduoti arba pristatyti vartotojui,
- eksportuoti į trečiąsias šalis."
2 straipsnis
Nuo 1977 m. liepos 1 d. šio reglamento priede išvardytų produktų pavadinimai ir atitinkamai su jais susijusios nuostatos įterpiami Reglamento (EEB) Nr. 315/68 priedo III skyriaus lentelėje abėcėlės tvarka.
3 straipsnis
Šis reglamentas įsigalioja 1977 m. kovo 15 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1977 m. vasario 14 d.